Draai die horlosie ‘n paar dekades aan, en die vriendelike personeel by die Royal Fishcer Hotel verwelkom jou vandag met ope arms by die oorspronklike huis wat Abraham gebou het. Die hotel bestaan uit die huis en vyf losstaande gaste-eenhede. Met die eerste tree in die huis se voorportaal, word jou asem weggeslaan deur die eklektiese mengsel van oud en nuut. Die nuwe eienaars, André en Susbeth Venter, het gesorg dat die huis soveel as moontlik van sy oorspronklike boustyl behou, soos die egte geelhoutvloere, vensters, kaggels, klipvloer, teëls en wynkelder. Oral teen die mure pryk oorspronklike foto’s en gedenkwaardighede van die Fischer-familie. “Hierdie huis is ryk aan geskiedenis en interessanthede,” vertel Dewald Schoeman, bemarkingsbestuurder van die hotel. Hy wys na die klipmuurtjies wat rondom die huis staan. “Hierdie muurtjies is in die Anglo-Boereoorlog gebou as beskerming teen die vyand.” Die oorspronklike muur, wat destyds as ingang na die plaashuis gedien het, staan ook steeds.
Dewald vertel hoe die Venter-egpaar – wat ook die Anta Boga Hotel in Bloem besit – besluit het om die ultra-luukse Royal Fischer Hotel die lig te laat sien. “Die huis was vir baie jare lank verwaarloos en in onbruik. Dit is ook die enigste perseel op die Woodland Hills-landgoed wat besigheidsregte het. Hulle wou graag die onvervangbare geskiedkundige waarde van die perseel behou en in ‘n aantreklikheid vir gaste van oor die hele land omskep,” sê Dewald.
Get It kan met absolute oortuiging getuig die Royal Fischer Hotel ‘n luukse wegbreekbestemming is wat jy eenvoudig op jou emmerlys móét hê. Hier ervaar jy ongekende diens en word jy behoorlik gepamperlang. Beveel dit gerus vir gaste aan wat Bloemfontein van ver af kom besoek.